Az óvodák és bölcsődék csak ügyeletet adnak, bezárnak a fürdők és az Állatkert is. Budapest vegyen vissza - üzente a főpolgármester.

Fél évvel a koronavírus-világjárvány tavaszi kitörése után megérkezett a pandémia második hulláma. A fertőzöttek számának radikális emelkedése egyre több országot kényszerít ismét korlátozások bevezetésére annak ellenére, hogy a világgazdaság még magához sem tért a tavaszi járványkitörés hatásaitól. A jelek szerint a második hullám Magyarországot is elérte. Kövesse híreinket!

Legalább háromszor elmondta Karácsony Gergely főpolgármester, hogy a budapestiek készüljenek fel a legrosszabbra, hogy az aztán elkerülhető legyen. A külföldi példák alapján azt kérte, amennyire csak lehet, álljon le a város. Ha nem mindenki egyszerre lesz beteg, az egészségügyi ellátórendszer is bírni fogja a terhelést. Reméli, ha most visszavesz a város, akkor kisebb lesz a krízis, mint más európai országban.

Ha időt nyer a város, szó szerint életet nyerhet.

Több fontos bejelentést tett:

Zárnak az ovik és bölcsik, fürdők és az Állatkert

Hétfőtől fokozatosan bezárnak a kerületek és a főváros által működtetett óvodák, és csak ügyeletet tartanak fenn azoknak, akik nem tudnak otthon maradni a gyerekkel. (Az ezt lehetővé tevő kormányrendelet nem sokkal a sajtótájékoztatója után meg is jelent). A sajtótájékoztató után Baranyi Krisztina IX. kerületi polgármester például azt közölte, a kerületi óvodák és bölcsődék szerdától zárnak, addig felmérik az igényeket és kijelölik az ügyeletes intézményeket, de a gyerekeket hétfőtől otthon lehet tartani.

A rászoruló gyerekek étkeztetését is biztosítják. Az otthon maradó önkormányzati dolgozók bére nem csökken, szerinte a kormánynak ugyanerről kell gondoskodnia.

A budapesti gyógyfürdők is bezárnak, csak egészségügyi szolgáltatást lehet majd igénybe venni. Az Állatkert már szombaton is korlátozottan volt nyitva, vasárnaptól be is zár.

A buszon jön a kordon

Korábban a városvezetés arról döntött, megszüntetik az elsőajtós felszállást, és az utasok nem tudnak a sofőrtől jegyet venni. Ezt annyival egészítette ki, hogy az első ajtót lezárják a buszokon és trolikon. Vitézy Dávid osztott meg képeket a kordonnal elzárt belső térről. A járatok számát egyelőre nem csökkentik, de megnézik, hogy az intézmények bezárása milyen hatással jár. (A sajtótájékoztató után kiadott közlemény szerint viszont átállnak a szünidei menetrendre.)

Az adózás miatt nem tudják ingyenessé tenni a közbringarendszert, de hogy a tömegközlekedésen csökkentsék a nyomást, 100 forintért bárki Bubizhat.

Karácsony elmondta azt is, a bezárások hatásai miatt biztosan módosítani kell majd a költségvetést (korábban bezártak már a fővárosi mozik és színházak is). Megígérte, több vidéki polgármesterrel ellentétben ő csak halaszthatatlan ügyben dönt a közgyűlés nélkül. A helyzet kezelésére a fővárosban is felállt több munkacsoport. Elmondta azt is, hétfőtől minden nap délután háromkor sajtótájékoztatót tart, hogy az álhíreket megelőzzék. "Budapest lezárásáról elég masszív álhírek keringtek", ezért is van erre szerinte szükség.